**Ministru kabineta noteikumu projekta „Grozījumi Ministru kabineta 2015. gada 30. jūnija noteikumos Nr. 367 „Nacionālais numerācijas plāns”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi 2015. gada 30. jūnija noteikumos Nr. 367 „Nacionālais numerācijas plāns”” (turpmāk – Noteikumu projekts) sagatavots saskaņā ar Elektronisko sakaru likuma 56. pantu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2015. gada 30. jūnija noteikumi Nr. 367 „Nacionālais numerācijas plāns” (turpmāk ‑  Nacionālais numerācijas plāns) nosaka numura struktūru un formātu tā identifikācijai un maršrutēšanai, numura sastādīšanas procedūras, kā arī numerācijas lietošanas mērķus un veidus.  Jau 2010. gada Eiropas Pasta un Telekomunikāciju administrāciju konferences Elektronikas komunikāciju komitejas (The Electronic Communications Committee (ECC)) novembra ziņojumā par numerāciju un adresēm mašīna – mašīna sakaros (ECC Report 153), tiek minēts par mašīna – mašīna sakaru (M2M communication) (turpmāk – M2M sakari) straujo attīstību, ko apstiprina pēdējo gadu novērojumi un strauji augošā interese tirgū.  Vairumā gadījumu M2M sakarus saprot kā pilnībā vai lielā mērā automatizētu datu (informācijas) pārsūtīšanu starp divām vai pat vairākām informācijas un komunikāciju tehnikas vienībām, starp ierīcēm, tostarp ietverot lietu interneta tīklu (IoT jeb Internet of Things), tā kalpojot par sabiedrības viedpalīgiem.  Izmantošana valstī: elektronisko sakaru komersanti mobilajā tīklā “2XXXXXXX” piedāvā klientiem M2M pakalpojumus, izmantojot SIM karti, tiešu programmēšanu aparātā vai citu identificēšanas veidu. Fiksētā elektroniskā sakaru tīkla operatori ilgstoši piedāvājuši M2M sakaru iestrādnes, izmantojot starpierīču saziņu, datorus, serverus, videosistēmas utml.  Viedās tehnoloģijas jau ir integrētas tādās jomās kā vides monitorings, objektu drošības nodrošināšana, ierīču mērījumu veikšana un datu nolasīšana, objektu pārvietošanas un stāvokļa izmaiņu izsekošana. Lietu interneta tīkla izmantošana nodrošina efektīvākus risinājumus komunālo pakalpojumu sniedzējiem, lauksaimniecības uzņēmumiem, pašvaldību uzņēmumiem u.c., kas ikdienā rīkojas ar lielu mērījumu un datu apjomu.  Tai pašā laikā arvien vairāk ir palielinājies pieprasījums pēc augstas kvalitātes elektronisko sakaru pakalpojumiem, kas tiek nodrošināti, lietojot fiksētos un mobilos elektroniskos sakaru tīklus, pieaugot tiešsaistes satura pakalpojumu skaitam un popularitātei, piemēram, mākoņdatošana, lietiskais internets, starpierīču M2M sakari un citas iespējas.  Pakalpojumi nodrošina reālā laika informācijas nosūtīšanu un saņemšanu starp iekārtām, kas pieslēgtas internetam vai arī, izmantojot radioviļņu palīdzību. Paredzams, ka starpierīču M2M sakari augs kopsolī ar dažādu mobilo aplikāciju izplatību un aizvien plašāk ļaus izmantot dažnedažādu sensoru iekrātos datus. M2M sakarus izmanto skaitītāju mērījumu nolasīšanai, kravu atrašanās vietas noteikšanai, preču uzskaites automatizēšanai, apsardzes sistēmās un nākotnē to pielietojamība tikai palielināsies.  Vides aizsardzības un reģionālās attīstības ministrijas Numerācijas resursu izmantošanas koordinācijas darba grupā vairākkārt tika diskutēts par starpierīču M2M sakaru definēšanu Nacionālā numerācijas plānā un jauna numerācijas diapazona atvēršanu starpierīču M2M sakaru izmantošanai. Noteikumu projekts paredz noteikt pārejas laiku līdz 2020. gada 1. janvārim tādiem pakalpojumiem, kas pielīdzināmi starpierīču M2M sakariem (pakalpojumi, kuriem nav galalietotāja) no publiskā mobilā un publiskā fiksētā elektronisko sakaru tīkla.  Noteikumu projekts paredz:   1. papildināt Nacionālā numerācijas plāna 2. punktu ar terminu “starpierīču saziņas numuri mašīna – mašīna sakariem”; 2. papildināt Nacionālā numerācijas plāna II.nodaļas 8. punktā noteikto nacionālo numuru iedalījumu ar starpierīču saziņas numuru dalījumu mašīna – mašīna sakariem; 3. papildināt Nacionālā numerācijas plāna 1. pielikuma 1. tabulu ar numerācijas diapazonu “3XXXXXXX” starpierīču saziņas numuriem publiskajā mobilajā elektronisko sakaru tīklā; 4. izteikt jaunā redakcijā Nacionālā numerācijas plāna 1. pielikuma 1. tabulas 6. punktu ar numerācijas diapazonu “7XXXXXXX” starpierīču saziņas numuriem publiskajā fiksētajā elektronisko sakaru tīklā; 5. noteikt numerācijas diapazonu “3XXXXXXX” un “7XXXXXXX” starpierīču saziņas numuriem mašīna – mašīna sakariem spēkā stāšanās laiku 2018. gada 1. janvārī. 6. noteikt pārejas laiku uz starpierīču saziņas numuriem mašīna – mašīna sakariem (M2M jeb *Machine to Machine communications*) no publiskā fiksētā telefonu tīkla numuriem un publiskā mobilā telefonu tīkla numuriem līdz 2020. gada 1. janvārim.   Numuru piešķīrumi un to izmantošana tiek ievadīta, fiksēta un atjaunināta valsts akciju sabiedrības “Elektroniskie sakari” (turpmāk ‑ VAS „Elektroniskie sakari”) uzturētā numerācijas datu bāzē. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrijas Numerācijas resursu izmantošanas koordinācijas darba grupa, Satiksmes ministrija, Sabiedrisko pakalpojumu regulēšanas komisija, VAS “Elektroniskie sakari”, elektronisko sakaru komersanti, pārstāvji no nevalstiskajām organizācijām - Latvijas Informācijas un komunikācijas tehnoloģijas asociācija (LIKTA) un Latvijas Telekomunikāciju asociācija (LTA).  Darba grupas sēžu darba kārtībā jautājums par M2M sakaru definēšanu Nacionālajā numerācijas plānā skatīts 2016. gada 1. jūlija un 1. oktobra sanāksmēs. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums arī ietekmē vai varētu ietekmēt | Elektronisko sakaru komersanti, kuriem Sabiedrisko pakalpojumu regulēšanas komisija piešķīrusi numerāciju un kuri pieprasīs numerācijas lietošanas tiesības. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nerada papildus ietekmi uz tautsaimniecību un administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Grozījumu izstrāde Ministru kabineta 2014. gada 21. janvāra noteikumiem Nr. 45 “Numerācijas pārvaldīšanas kārtība, izveidojot un uzturot numerācijas datubāzi”, kas nosaka numerācijas izmantošanas uzskaites un administrēšanas kārtību.  Ministru kabineta noteikumu projektu „Grozījumi Ministru kabineta 2015. gada 30. jūnija noteikumos Nr. 367 „Nacionālais numerācijas plāns”” plānots virzīt izskatīšanai Ministru kabineta sēdē vienlaikus ar Ministru kabineta noteikumu projektu „Grozījumi Ministru kabineta 2014. gada 21. janvāra noteikumos Nr. 45 “Numerācijas pārvaldīšanas kārtība, izveidojot un uzturot numerācijas datubāzi””. |
| 2. | Atbildīgā institūcija | Vides aizsardzības un reģionālās attīstības ministrija. |
| 3. | Cita informācija | VAS “Elektroniskie sakari” uzturēto numerācijas datu bāzi nepieciešams papildināt ar rezerves datu laukiem starpierīču saziņas numuru mašīna – mašīna sakariem uzskaitei, ievērojot pārejas laiku, kā arī jāparedz tehniska iespēja šādus laukus radīt, ja tiks grozīti saistošie normatīvie akti. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1. apakšpunktu, sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Vides aizsardzības un reģionālās attīstības ministrijas tīmekļa vietnē. |
| 2. | Sabiedrības līdzdalība projekta izstrādē | Noteikumu projekts 2017. gada 16. februārī tika ievietots Vides aizsardzības un reģionālās attīstības ministrijas tīmekļa vietnē: www.varam.gov.lv sadaļā „Sabiedrības līdzdalība”, aicinot sabiedrību izteikt savu viedokli. |
| 3. | Sabiedrības līdzdalības rezultāti | Sabiedriskās apspriešanas laikā saņemti viedokļi no Vides aizsardzības un reģionālās attīstības ministrijas Numerācijas resursu izmantošanas koordinācijas darba grupas pārstāvjiem: “Lattelecom”; “LMT”; “Tele2”. Saņemts viedoklis no Satiksmes ministrijas un Sabiedrisko pakalpojumu regulēšanas komisijas.  Vērā ņemts viedoklis paredzēt atsevišķu numerācijas diapazonu “7XXXXXXX” starpierīču M2M sakariem publiskajā fiksētajā elektronisko sakaru tīklā. Diapazonu “3XXXXXXX” paredzot vienīgi M2M sakariem publiskajā mobilajā elektronisko sakaru tīklā.  Ņemts vērā viedoklis paredzēt pārejas laiku M2M sakaru ieviešanai, kas būs nepieciešams visu tīkla sistēmu izmaiņām un pielāgošanai. Noteikumu projekts paredz numerācijas diapazonu starpierīču M2M sakariem “3XXXXXXX” un “7XXXXXXX” pārejas laiku.  Vērā ņemts viedoklis precizēt starpierīču M2M sakaru terminu.  Nav ņemts vērā Satiksmes ministrijas viedoklis atlikt grozījumu virzīšanu Nacionālajā numerācijas plānā.  Sabiedrisko pakalpojumu regulēšanas komisijas iesūtītie iebildumi un priekšlikumi ņemti vērā daļēji. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Sabiedrisko pakalpojumu regulēšanas komisija;  VAS „Elektroniskie sakari”. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo cilvēkresursu ietvaros. Noteikumu projekts neparedz jaunu institūciju izveidi, likvidāciju vai reorganizāciju.  Noteikumu projekts neietekmē iesaistīto institūciju funkcijas un uzdevumus. |
| 3. | Cita informācija | Nav |

Anotācijas III, V sadaļa – projekts šīs jomas neskar.

Vides aizsardzības un reģionālās attīstības ministrs Kaspars Gerhards

Vides aizsardzības un reģionālās attīstības

ministrijas valsts sekretārs Rinalds Muciņš